Μπαγκλαντεσιανός συνελήφθη στη Νέα Υόρκη για απόπειρα βομβιστικής επίθεσης
σχεδίαζε να επιτεθεί στο τοπικό κτήριο της Κεντρικής Τράπεζας των ΗΠΑ
Οι ομοσπονδιακές αρχές συνέλαβαν έναν άνδρα απ’ το Μπαγκλαντές που, σύμφωνα με το κατηγορητήριο, σχεδίαζε να πραγματοποιήσει βομβιστική επίθεση σε βάρος του κτηρίου της Κεντρικής Τράπεζας των ΗΠΑ στη Νέα Υόρκη. Ομοσπονδιακό δικαστήριο διέταξε την κράτηση του κατηγορουμένου και δεν επέτρεψε την χορήγηση εγγύησης. Ο ύποπτος συνελήφθη στο Μανχάταν τη Τετάρτη. Πρόκειται για τον 21 ετών, Κουάζι Μοχάμεντ Ρεζουανούλ Αχσάν Ναφίς, από το Μπαγκλαντές. Οι ομοσπονδιακές αρχές δηλώνουν ότι σχεδίαζε να ανατινάξει φορτηγάκι γεμάτο με εκρηκτικά στα πλαίσια επίθεσης αυτοκτονίας. Σύμφωνα πάντα με τις αρχές, ο Ναφίς συνελήφθη στα πλαίσια μυστικής επιχείρησης και δεν υπάρχουν άλλοι συνεργάτες του. Ο Ναφίς είχε εξετάσει διάφορους στόχους για την επίθεση του, συμπεριλαμβανομένου και του κτηρίου του χρηματιστηρίου της Νέας Υόρκης. O επικεφαλής της αστυνομίας της Νέας Υόρκης, Ρέι Κέλλυ, δήλωσε σε δημοσιογράφους ότι ο Ναφίς ήρθε στις ΗΠΑ τον Ιανουάριο με συγκεκριμένο στόχο να διαπράξει τρομοκρατική επίθεση σε αμερικανικό έδαφος. Σύμφωνα με τον κ. Κέλλυ, ο κατηγορούμενος είχε εμπνευστεί από την Αλ Κάιντα και μόλις έφτασε στις ΗΠΑ επιχείρησε να στρατολογήσει συνεργούς. Μετά από αίτημα του Ναφίς μυστικοί πράκτορες του χορήγησαν 20 τσουβάλια εκρηκτικών, που είχαν όμως απενεργοποιηθεί. Την Τετάρτη το πρωί ο Ναφίς πήγε σε αποθήκη για να συναρμολογήσει βόμβα 450 κιλών χρησιμοποιώντας τα υλικά που του είχαν χορηγήσει οι μυστικοί πράκτορες. Στη συνέχεια παρκάρισε το φορτηγάκι κοντά στο κτήριο της Κεντρικής Τράπεζας των ΗΠΑ στη Νέα Υόρκη και προσπάθησε να πυροδοτήσει τα εκρηκτικά που πίστευε ότι μετέφερε στο όχημα. Αξιωματούχοι δηλώνουν ότι Ναφίς βρισκόταν συνεχώς υπό παρακολούθηση και δεν υπήρξε ποτέ θέμα δημόσιου κινδύνου.